**Հ Ի Մ Ն Ա Վ Ո Ր ՈՒ Մ**

**ՈՐՊԵՍ ՆՎԻՐԱՏՎՈՒԹՅՈՒՆ ԳՈՒՅՔ ԸՆԴՈՒՆԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆ ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵԻՆ ԱՄՐԱՑՆԵԼՈՒ ԵՎ ԵՐԵՎԱՆ ՀԱՄԱՅՆՔԻՆ ՆՎԻՐԱԲԵՐԵԼՈՒ ՄԱՍԻՆ**

Երևանի քաղաքապետարանի կողմից տրամադրված տեղեկատվության համաձայն Երևանի քաղաքապետարանի 2019 թվականի աշխատանքային ծրագրերի շրջանակներում նախատեսված էր իրականացնել Ալբերտ Ազարյանի անվան օլիմպիական հերթափոխի մանկապատանեկան մարմնամարզության մարզադպրոցի հիմնանորոգման աշխատանքները: Կատարված ուսումնասիրություններից և տեղատեսություններից պարզվել էր, որ շենքը կառուցվել է 1960-ական թվականներին և տեխնիկական տեսանկյունից ժամանակակից մարզադպրոցներին և պահանջվող նորմերին չի համապատասխանում և անհրաժեշտ է իրականացնել կառուցվածքի վերակառուցում, ուժեղացում, սեյսմազինվածության բարձրացում, որի համար կպահանջվեն զգալի ֆինանսական միջոցներ:

Ելնելով վերոգրյալից՝ նպատակահարմար է գտնվել այլ հողամասում կառուցել ժամանակակից պայմաններին և տեխնիկական պահանջներին համապատասխանող նոր մարզադպրոց, որի համար առաջարկվել է Հրազդանի կիրճ հ.4 հասցեում գտնվող գույքից առանձնացվող 15509.0քմ մակերեսով հողամասը, որը սեփականության իրավունքով պատկանում է «Հրազդան մարզահամալիր» փակ բաժնետիրական ընկերությանը (այսուհետ՝ Ընկերություն):

Հաշվի առնելով այն հանգամանքը, որ Ընկերության պետական սեփականություն հանդիսացող 100% բաժնետոմսերի տնօրինման լիազորությունները պատկանում են ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեին՝ (այսուհետ՝ Կոմիտե) անհրաժեշտություն է առաջացել Ընկերության գույքից առանձնացնել մոտ 15 509 քառ մետր մակերեսով հողամաս և ամրացնել Կոմիտեին՝ Երևան համայնքին նվիրաբերելու և «Ալբերտ Ազարյանի անվան մարմնամարզության օլիմպիական հերթափոխի մանկապատանեկան մարզադպրոց» ՀՈԱԿ-ի նոր մարզաբազա կառուցելու նպատակով, որտեղ հնարավորոություն կլինի հիմնել գեղարվեստական մարմնամարզության և սպորտային ակրոբատիկայի համար նախատեսված մարզադահլիճներ:

Գործընթացն իրականացնելու նպատակով ներկայումս իրականացվում է Ընկերության սեփականություն հանդիսացող 3.9525 հեկտար մակերեսով հողամասի բաժանման աշխատանքներ, որից հետո այն հնարավոր կլինի գրանցել որպես առանձին գույքային միավորներ և նախատեսվող 15 509 քառ մետր մակերեսով հողամասը նվիրաբերել Երևան համայնքին։

Երևանի քաղաքապետարանի համապատասխան մասնագետների կողմից իրականացվել է Ընկերության սեփականության իրավունքով գրանցված գույքի զբաղեցված հողամասի հողամասի սահմանների ճշտում, որի արդյունքում հողամասի մակերեսը կազվել է 3.3886 հեկտար։

ՀՀ կառավարության որոշման ընդունման և քննարկվող հողամասը Երևան համայնքին տրամադրելու արդյունքում Երևան համայնքը կունենա ժամանակակից բոլոր չափանիշներին համապատասխանող մարզադպրոց՝ ստորգետնյա ավտոկայանատեղիով, գեղարվեստական մարմնամարզության և սպորտային ակրոբատիկայի համար նախատեսված մարզադահլիճներով, ինչի արդյունքում հայ մարմնամարզիկները հնարավորություն կունենան պատշաճ կազմակերպել մարզումային գործընթացը, կխթանվի առողջ ապրելակերպը և մասսայականացմանը, ինչպես նաև կավելանա հետաքրքրվածությունը մարմնամարզության նկատմամբ, ինչն էլ իր հերթին կնպաստի միջազգային ասպարեզներում ՀՀ-ը ներկայացնող մարզիկների ներկայացվածության աճին:

«Որպես նվիրատվություն գույք ընդունելու, Հայաստանի Հանրապետության տարածքային կառավարման և ենթակառուցվածքների նախարարության պետական գույքի կառավարման կոմիտեին ամրացնելու և Երևան համայնքին նվիրաբերելու մասին» ՀՀ կառավարության որոշման նախագիծը բխում է Հայաստանի Հանրապետության Կառավարության 2021-2026թթ. ծրագրի «4.8 սպորտ բաժնում ամրագրված ծրագրից։

Նախագծի ընդունման արդյունքում պետական կամ տեղական ինքնակառավարման մարմնի բյուջեում ծախսեր և եկամուտների էական ավելացում կամ նվազեցում չի առաջանի: